**Op. 7:1-17**

**“Verseël in verdrukking en verseker van oorwinning.”**

*Andries Burger, Pinetown Gemeente, 192 Maart 2023*

*Sing: Lied 281:2,3; Lied 500:1,2,3; Lied 599:1,2,3; Oorwinningslied; “Vrede”*

Jy onthou seker dat Openbaring nie kronologies afspeel nie maar dat verskillende aspekte van die dieselfde tydperk of gebeure in oorvleueling met mekaar uitgebeeld word.

Soos wat mens met ŉ draaitrap opstap en op elke verdieping deur ŉ ander venster na dieselfde landskap kyk, maar verskillende dinge raaksien omdat jy uit ŉ ander hoek daarna kyk.

In die eerste deel het gefokus op Jesus as Heerser tussen die gemeentes van alle tye en alle plekke en die boodskap wat Hy in sewe briewe vir ons gee (Op. 1-3).

Ons kom vandag by die einde van die tweede deel (Op 4-7) – Onthou jy nog sover?

Johannes is in die hemel waar Hy God as heerser op sy troon sien,

met Jesus Christus as die geslagte Lam van God, wat met die mag en die gesag as die Leeu van Juda, die verseëlde boek van God se verlossings raadsplan neem om dit oop te maak en uit te voer.

Met die eerste 4 seëls sien Johannes die simboliek van vier perde onder streng beheer van vier ruiters wat uitgaan om

 oorwinnings vir die evangelie ontvang, maar

 dadelik gevolg word deur vervolging en verdrukking van die gelowiges.

Hy sien hoe die dood uitgaan om gelowiges én ongelowiges dood te maak met pes en hongersnood en oorlog.

Met die vyfde seël sien hy hoe die gelowiges wat doodgemaak is in die vervolging en verdrukking in Christus geheilig word, en

die versekering kry dat hulle net nog ŉ klein rukkie moet wag, totdat al die gelowiges wat nog as martelare moet sterf saam in die hemel is,

 en dan sal God die vervolgers vergeld.

 Met die oopmaak van die sesde seël sien Johannes die verskriklike dag van God en

hoe die bewoners van die aarde, die ongelowiges van die wêreld in vreesbevange paniek probeer wegkruip vir God en vir die woede van die Lam.

 Hulle laaste wanhopige uitroep is “Wie sal staande kan bly?”

Nou verwag ons ŉ openbaring van daardie oordeel – nie waar nie?

Maar voordat daardie verskrikking openbaar word, is daar eers ŉ ander openbaring van God perspektief te gee en gelowiges te troos en te bemoedig...

 **Lees << Op. 7:1-17 >>**

Soos met die sesde seël sien Johannes ŉ visioen wat op die aarde afspeel.

Hy sien die verwoesting van God se oordeel en woede van die Lam in die simboliek van verwoestende winde.

Dit waai nog nie, daar is ŉ stilte voor hierdie oordeel-storm want die engele het nog nie die opdrag gekry om God se verwoesting los te laat nie.

Maar hulle is gereed om die storms van oordeel los te laat.

“Wag eers!” kry hulle die opdrag van ŉ ander engel, hulle moet nog nie loslaat nie.

Die dienaars van God, die Christen gelowiges moet eers God se seël op hulle voorkoppe kry.

En dan, wanneer hulle klaar beseël is,

 sal God se oordeelstorm losbars wanneer Jesus die sewende seël oopmaak.

Johannes hoor dan dat daar 144 000 gelowiges is wat God se seël op hulle voorkoppe ontvang.

Ek wil eers stilstaan by die vraag oor wie hierdie 144 000 is, en dan kan ons besin oor wat dit beteken om God se seël te ontvang.

Wie is hulle?

Dit lyk eenvoudig as jy dit bloot net lees – dit is 12 000 van elke stam van Israel.

Maar is die bedoeling dat dit letterlik verstaan moet word?

Die hele visioen tot hiertoe was simbolies –

Johannes sien nie regte winde nie, en die aarde het nie regtig vier hoeke nie, en ons sal later sien dat die seël van God ook nie fisies is nie, maar simboliek met ŉ aller wonderlikste betekenis.

Kan jy sien dat dit nie so voor die handliggend is dat die getal en die stamme en die volk Israel ewe skielik letterlik bedoel word nie.

Meeste verklarings stem saam dat die getal 144 000 simbolies verstaan moet word en nie die letterlike aantal wat beseël word nie.

En soveel verklaarders as wat daar is, soveel verklarings is daar oor hoe die getal dan kwansuis bereken word.

Baie daarvan klink nogal geloofwaardig en dit is dalk ook,

maar vir my ingenieursbrein klink die net te maklik om syfers te laat klop omdat jy graag wil.

En dit is regtig nie belangrik nie hoe die syfer bereken word nie, wat bedoel word is belangrik.

En dit is – dat die álmal is.

Al die “dienaars van God” wat op die aarde is ontvang die seël.

 Daar is nie een enkele dienaar van God wat dit nie ontvang nie.

So, wie is hulle?

Daar is mense wat dit letterlik verstaan as 144 000 Jode, 12 000 uit elke stam van Israel.

Maar dit bring ŉ hele paar vrae na vore –

waarom sou alles in die visioen simbolies wees, en nét die oorsprong letterlik;

waarom word Dan nie genoem nie en

waarom Josef en sy seun Manasse wat dit dan eintlik 24 000 uit die stam van Josef maak?

Mense wat dit letterlik verstaan het verduidelikings daarvoor maar dit is meestal maar wankelrig en meer verskonings as verklarings

En wat van die martelare wat nog op aarde is waarvan ons in die sesde seël gelees het? Was hulle dan almal net Jode?

Daarvoor verwys sulke verklaarders dan na die wegraping...

Maar soos ek voorheen ook al gesê het leer die Bybel nie regtig van iets soos ŉ wegraping nie. (Ek sal graag eendag meer daarop wil ingaan.)

Nee, ek is oortuig dat gereformeerde verklaarders oor die eeue reg is dat ons dit simbolies moet verstaan.

Dit pas logies in met die res van die hele visioen wat simbolies bedoel is, en die hele Nuwe Testament staaf ŉ simboliese verstaan daarvan.

Jesus begin deur vir die Fariseërs, wat letterlik Jode was, te sê dat hulle nie kinders van Abraham was nie.

In Romeine 9:6 leer Paulus dat nie almal wat van Israel afstam werklik Israel is nie, en in Romeine 10:12 skryf Hy dat daar in die kerk, tussen die dienaars van God geen verskil meer is tussen Jode en nie-Jode nie. In Galasiërs 3:7 lees ons dat almal wat in Christus glo kinders is van Abraham. In Galasiërs 6:15 lees ons dan dat almal wat vertrou op die kruisoffer van Christus, die ware Israel is.

Die letterlike Israel, die Joodse volk, is weens hulle ongeloof nie die ware Israel nie.

Die Christene is, die gelowiges (wat ook Jode insluit soos Petrus en Johannes en Paulus). Die kerk van Christus is die ware Israel.

ŉ Simboliese verstaan is ook in harmonie met die res van Openbaring.

In Openbaring 14:1,3 lees ons dat dit net die 144 000 is met die Naam van die Lam en die Vader op hulle voorkoppe wat die nuwe lied kan aanleer om voor die troon van God te sing.

En in Openbaring 22:4 lees ons dat die dienaars van Lam, almal wat sy Naam op hulle voorkoppe het, sal hom op sy hemelse troon sien.

So, wie is hierdie 144 000?

Dit is die volle getal gelowiges wat op aarde is voor en regdeur die groot verdrukking.

Wanneer die ongelowiges op die dag van God in verwarring en wanhoop vreesbevange van God wil wegkom,

 sal die gelowiges die seël van God op hulle voorkoppe hê.

Wat is dan nou die betekenis van hierdie seël?

Wanneer mens ŉ pakkie of ŉ produk verseël dan is die seël ŉ simbool van drie dinge:

eienaarskap - want die seël wys aan wie die pakkie behoort;

beskerming - sodat niemand die pakkie kan oopmaak en skade kan aanrig nie;

ŉ waarborg - want die seël is ŉ bewys van die kwaliteit van die produk.

Vóór die verwoestende oordele van God losbars ontvang al die gelowiges wat nog op die aarde is die Seun van God se seël van eienaarskap.

Hy het elkeen van ons vrygekoop met sy bloedoffer aan die kruis op Golgota en deur die Heilige Gees het ons tot kinders van God gemaak.

 Ons behoort aan God.

Vóór die groot verdrukking ontvang al die gelowiges wat nog op aarde is die Vader se seël van beskerming.

Soos ons later sal sien in Openbaring 9 waar geen skade aangerig mag word aan die mense met God se seël op hulle voorkoppe nie.

 God beskerm almal wat aan Hom behoort.

Die beste voorbeeld hiervan is seker God se beskerming van Noag.

Toe God die wêreld met die sondvloed verdelg het en die mense sekerlik in wanhoop en vrees rondgeskarrel het, het Hy vir Noag en sy gesin daarteen beskerm sodat Hy niks oorgekom het nie.

 Netso beskerm God sy kinders vandag nog steeds en regdeur die laaste dae.

Wanneer die ongelowige bewoners van die aarde in vrees rondskarrel vir die verskrikking van die dag van God wat aanbreek met die woede van die Lam,

dan sit Hy eers sy seël op die voorkoppe van al die gelowiges wat nog op aarde is.

Vir hulle, vir ons, is daar niks te vrees nie!

Baie van ons sal nog deur die vervolging en verdrukking doodgaan om die getal van die martelare vol te maak onder God se altaar...

Maar vrees daarvoor en vir die groot verdrukking? Glad nie.

Soos ons in 1 Johannes 4:17 lees het ons wat in Christus glo niks te vrees vir die oordeelsdag nie,

want ons leef nou reeds in hierdie wêreld deur die liefde van Christus, geseël met God se seël op ons voorkoppe.

En die volgende visioen is ŉ bewys daarvan.

Johannes ŉ ontelbare groot skare mense.

Hulle het lang feesklere aan wat wit is as simbool van hulle geregtigheid en hulle heiligheid.

Nie hulle eie nie, nee hulle was ook eens sondige mense wat ook niks behalwe God se woede en oordeel verdien het.

Maar weens hulle geloof in Christus is hulle spierwit skoongewas in die bloed van die Lam.

Verlos van hulle sonde en die gevolge daarvan, versoen met God en daarom by Hom voor sy troon.

Hulle het palmtakke in hulle hande as simbool van hulle vreugde oor hulle verlossing.

Dit is hulle wat in die groot verdrukking was, maar wat God se seël van eienaarskap en beskerming op hulle voorkoppe gehad het.

En hulle kom uit elke nasie, en elke stam, en elke volk, en elke taal – Jode, Grieke, Romeine... noem maar op –

 ook Afrikaners en Zoeloes en Xhosas en Vendas – noem maar op...

Hulle dien God dag en nag daar in sy direkte teenwoordigheid.

 En Hy, Hy sal in hulle teenwoordigheid bly.

 Eintlik staan daar dat God sy teenwoordigheid soos ŉ tent oor hulle sal span.

En daarom sal hulle geen honger en dors ken nie – dit beteken dat hulle geen onvervulde behoeftes sal hê nie.

Die son en ŉ hittegloed sal hulle nie brand nie – wat beteken dat hulle geen ongemak sal hê nie, geen beproewing of swaarkry meer sal ken nie.

God sal hulle trane afvee, eintlik staan daar dat Hy hulle trane sal uitvee –

hy sal nie net tydelik troos nie, Hy sal alle oorsake van hartseer vir ewig wegneem sodat hulle nie meer trane sal hê nie.

Wanneer die dag van God aanbreek met die oopmaak van die sesde seël, sal die ongelowiges gevra wie tog ooit voor God staande sal kan bly...

Die gelowiges, die dienaars van God wat die seël van God op hulle voorkoppe ontvang;

hulle sal nie net staande bly nie, hulle sal deur die Lam van God, wat in die middel van die troon is, beskerm word, versorg word, gekoester word.

Hy wat vir hulle verlossing geslag is, sal hulle Herder wees wat hulle na fonteine met lewende water lei.

Op die dag van God is daar vir hulle geen sprake van woede en oordeel en straf nie – net genade, en liefde, en verlossing...

 Geen vrees nie, net lofprysing...

Gaan jy een van daardie ontelbare menigte wees?

Is jy nou een van die 144 000 wat God se seël op jou voorkop het?

Wel, as jy wedergebore is en in Christus glo en op Hom vertrou dan kan jy daarvan seker wees.

Wonder jy dalk of jy wedergebore is?

Moenie dat ander kerke en beterweterige gelowiges jou verwar met allerhande sensasionele manifestasies en belewings daarvan nie.

Ons lees nêrens dat sulke dinge met Jesus se 12 dissipels gebeur het nie, ook nie in die gemeentes van Efese en Galasië en Tessalonika nie...

 Net maar by die beterweterige Korintiërs wat daarmee wou spog...

Jy kan nie in Christus glo sonder wedergeboorte nie, so as jy regtig in Hom glo, en jou lewe daarom verander, dan kan jy seker wees dat jy wedergebore is – al kan jy dit self nie onthou nie, al het jy nie enige sensasie daarvan beleef nie. ]

Is jy seker dat jy glo – kyk dan of jy dinge doen wat by die geloof pas.

Nie net dit wat vir jou maklik kom en waarvoor jy kans sien nie.

Kom jy agter dat jy stry teen wat jy wil doen maar jy weet nie by geloof pas nie?

Doen jy moeite om te doen wat God van sy kinders in die gemeente vra selfs al hou jy nie daarvan nie?

Wanneer jou geloof vrugte dra kan jy daarvan seker wees, en dan kan jy van wedergeboorte seker wees,

en dan kan jy seker wees dat jy nou reeds deel is van 144 000 wat God se seël ontvang het,

en dan kan jy seker wees dat jy deel sal wees van ŉ ontelbare menigte in lang wit feesklere voor sy troon.

Elkeen wat nou in Christus glo en in daarom in Hom lewe sal eendag in die lofprysing daar voor sy troon deel, en ons begin dit nou al in afwagting saam neurie...

*“Ons redding kom net van God op die troon en van die Lam.”*

Hulle daar voor sy troon weet daar was niks wat hulle gedoen het of besluit het of bygedra het nie.

Dank en loof God want redding kom alleen en volledig van Hom af wat dit bestem en bewerk het en wat ons deur wedergeboorte en geloof daarin laat deel.

In ŉ groot stem van ŉ ontelbare menigte, loof en prys ons God op die troon en die Lam saam met die kerk van alle tye en plekke die engele die hele skepping.

*“Die lof en die heerlikheid, die wysheid, die dank en die eer, die mag en die sterkte behoort aan ons God van nou af tot in alle ewigheid!”*

Wat ŉ wonderlike openbaring is hierdie nie!

Vóór die storms van die eindtye ontvang die volle getal gelowiges wat nog op aarde is die seël van God se eienaarskap en sy beskerming.

Al sal ons ook die vervolging en verdrukking en die dood ken van die rooi, swart en vaal perde, selfs die lyding van die groot verdrukking – weet ons verseker dat God ons toevou in sy almagtige beskerming.

En nadat die getal van die martelare vol geword het, na die verdrukking en na die dag van God se woede en wraak op sonde –

Sal ons wat glo verseker deel sal wees van ŉ ontelbare feestelike menigte voor God se troon.

Hy sal sy teenwoordigheid soos ŉ tent oor ons span,

en ons sal geen onvervulde behoeftes meer hê nie,

van geen beproewing meer weet nie en

geen redes vir hartseer en trane meer ken nie.

 Die Lam van God self sal ons Herder wees...

 Nie simbolies nie, letterlik, fisies in sy teenwoordigheid.

Moet nooit weer in jou lewe op hol gejaag word deur mense se opswepery oor die tekens van die eindtye nie, ook nie oor énigiets wat verder nog in die Openbarings kom nie.

Onthou hierdie visioen.

 Onthou gaan lees weer hierdie openbaring in hoofstuk 7.

Wie ore het om te hoor, moet luister na wat die Gees vir die gemeente wil sê.

God verseël ons voor die verdrukking en

 Hy verseker ons van volkome verlossing en oorwinning.

Amen